
   Преди четири години прекрачих прага на основно училище„Св. Св. Кирил и Методий“ като едно обикновено дете, без да подозирам, че в себе си нося скрит талант. Не предполагах, че скоро музиката ще се превърне в част от моя живот, в мое вдъхновение и мечта.
   Всичко започна в един час по музика, когато директорката на училището  забеляза, че пея с чувство и чист глас. Покани ме в своя кабинет, за да ме чуе отново. След като изпях няколко реда, тя се усмихна и ми предложи  да участвам в предстоящ концерт. Там изпълних песента „Буквички“ пред публика и аплодисментите, които чух след това, останаха завинаги в сърцето ми. В този момент разбрах, че съм открил нещо ценно — свое вътрешно богатство. Благодарение на нея повярвах в себе си. Тя ми даде крила. От този ден хората в града започнаха да ме разпознават .
   Но това не беше краят на моето музикално пътешествие. Преди година госпожа Евтимова ми каза, че акордеонът е красив и вдъхновяващ инструмент. Припомних си, че вкъщи имаме този музикален инструмент, и реших да опитам. С много ентусиазъм започнах да свиря и съвсем случайно успях да изсвиря песента „Честит рожден ден“. Звукът ме плени. Помолих майка ми да ме запише на уроци, и тя се съгласи.
   Напредвах бързо, и скоро заминах на екскурзия в Равда с други акордеонисти. Там участвах в първия си концерт с акордеона. Аплодисментите отново ме обляха като вълна и осъзнах — открил съм и втория си талант. Сега не само пея, но и свиря с любов.
   Мечтата ми е ясна — искам да стана музикант и певец. И знам, че с труд, вяра и подкрепата на хората около мен, мога да я сбъдна.

